ai4bharat/Pralekha huggingface dataset:
தொழிலாளர் மற்றும் வேலைவாய்ப்பு அமைச்சகம்
2022 மார்ச் மாதத்தின் தொழில் துறை பணியாளர்களுக்கான நுகர்வோர் விலைக்குறியீட்டு எண்ணினை  தொழிலாளர் நலப் பிரிவு வெளியிட்டுள்ளது
2022 மார்ச் மாதத்தின் தொழில் துறை பணியாளர்களுக்கான நுகர்வோர் விலைக்குறியீட்டு எண்ணினை  மத்திய தொழிலாளர் நலன் மற்றும் வேலைவாய்ப்பு அமைச்சகத்துடன் இணைந்த தொழிலாளர் நலப் பிரிவு வெளியிட்டுள்ளது.
இந்த அகில இந்திய குறியீட்டு எண் 1.0 புள்ளி அதிகரித்து 126 .0 ஆக உள்ளது. 1 மாத சதவீத மாற்றத்தில் முந்தைய மாதத்தோடு ஒப்பிடுகையில் 0.50 சதவீதம் அதிகரித்து 0.80 சதவீதம் அளவுக்கு உயர்ந்துள்ளது.
ஒட்டுமொத்த மாற்றத்திற்கு தற்போதைய குறியீட்டில் அதிகபட்ச உயர்வான 0.59 சதவீதத்திற்கு உணவும்,குளிர்பான வகைகளும் காரணமாகும். குறியீட்டு எண் உயர்ந்து காணப்படுவதற்கு எருமைப்பால், பசும்பால், கோழிப்பண்ணை பொருள்கள், சூரியகாந்தி எண்ணெய், சோயாபீன்ஸ் எண்ணெய், ஆப்பிள் , கேழ்வரகு போன்ற உணவு தானியங்களும், சமையல் எரிவாயு, பெட்ரோல் போன்றவையும் காரணமாகும். இருப்பினும், விலை குறியீட்டு எண் உறைவதற்கு வெங்காயம், உருளைக்கிழங்கு, கத்தரிக்காய் போன்ற காய்கறிகளின் விலை கட்டுப்படுத்தப்பட்டது காரணமாகும்.
நாட்டின் முக்கியமான 88 தொழில் துறை மையங்களில் பரவலாக உள்ள 317 சந்தைகளிலிருந்து திரட்டப்பட்ட சில்லரை விற்பனை விலையின் அடிப்படையில் ஒவ்வொரு மாதமும் நுகர்வோர் விலை குறியீட்டு எண் தொகுக்கப்படுகிறது. ஏப்ரல் மாதத்திற்கான விலை குறியீட்டு எண் மே 31 அன்று வெளியிடப்படும்.
மேலும் விவரங்களுக்கு இந்த ஆங்கில செய்திக்குறிப்பைக் காணவும். https://pib.gov.in/PressReleasePage.aspx?PRID=1821554
அறிவியல் மற்றும் தொழில்நுட்பத்துறை
அமெரிக்க நிறுவனத்துடன் இணைந்து மருத்துவமனைகளுக்கு காற்று சுத்திகரிப்பு கருவிகளை வழங்குகிறது பஞ்சாப் பல்கலைக்கழகம்
அமெரிக்க நிறுவனத்துடன் இணைந்து மருத்துவமனைகளுக்கு காற்று சுத்திகரிப்பு கருவிகளை வழங்கும் பணியில் பஞ்சாப் பல்கலைக்கழகம் ஈடுபட்டுள்ளது.
அறிவியல் மற்றும் தொழில்நுட்பத்துறை நிதியுதவியுடன் செயல்படும் அதிநவீன பகுப்பாய்வு கருவி மையம்  சண்டிகரில் உள்ள பஞ்சாப் பல்கலைக்கழகத்தில் செயல்படுகிறது.
இந்த மையம், அமெரிக்காவில் உள்ள ‘மாலிக்குள்’ என்ற காற்று சுத்திகரிப்பு கருவி தயாரிக்கும் நிறுவனத்துடன் கூட்டு சேர்ந்து இந்தியாவில் உள்ள 10 மருத்துவமனைகளில் காற்று சுத்திகரிப்பு கருவிகளை அமைக்கும் பணியில் ஈடுபட்டுள்ளது. இதன் மூலம் மருத்துவமனைகளுக்கு காற்று சுத்திகரிப்பு கருவிகள் கிடைக்கவுள்ளன.
இவற்றின் விவரம்:
1. பஞ்சாப் பல்கலைக்கழகத்தின் கொவிட் சிகிச்சை மையம், மற்றும் டாக்டர் ஹர்வன்ஷ் சிங் பல் மருத்துவமனைக்கு 42 கருவிகள் வழங்கப்பட்டன.
2. சிம்லாவில் உள்ள இந்திரா காந்தி மருத்துவ கல்லூரிக்கு 40 கருவிகள், இமாச்சலப் பிரதேச முதல்வரிடம் வழங்கப்பட்டன.
3. சண்டிகரில் உள்ள பிஜிமருக்கு 60 கருவிகள் மற்றும் ஒரு மாலிக்குள் ஏர் ப்ரோ ஆர்எக்ஸ் கருவியும் வழங்கப்பட்டன.
- சண்டிகரில் உள்ள அரசு பல்நோக்கு மருத்துவமனைக்கு 30 கருவிகள் வழங்கப்பட்டன.
5. சண்டிகரில் உள்ள அரசு மருத்துவ கல்லூரிக்கு 20 கருவிகள் வழங்கப்பட்டன.
6. பதிந்தாவில் உள்ள எய்ம்ஸ் மருத்துவமனைக்கு 20 காற்று சுத்திகரிப்பு கருவிகள் வழங்கப்பட்டன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1723123
-----
(Visitor Counter : 124
மத்திய அமைச்சரவை
குவாண்டம் தொழில்நுட்பங்களுக்கான அறிவியல் மற்றும் தொழில்துறை ஆராய்ச்சி, மேம்பாட்டை அதிகப்படுத்த தேசிய குவாண்டம் இயக்கத்திற்கு அமைச்சரவை ஒப்புதல் அளித்துள்ளது
குவாண்டம் தொழில்நுட்பத்தில் துடிப்புமிக்க, புதிய சூழலை உருவாக்குவதையும், அறிவியல் மற்றும் தொழில்துறை ஆராய்ச்சி, மேம்பாட்டை அதிகப்படுத்துவதையும் நோக்கமாகக் கொண்டு 2023-24-ல் இருந்து 2030-31 வரை ரூ.6003.65 கோடி செலவில் தேசிய குவாண்டம் இயக்கத்திற்கு பிரதமர் திரு நரேந்திர மோடி தலைமையில் இன்று நடைபெற்ற அமைச்சரவைக் கூட்டம் ஒப்புதல் அளித்துள்ளது. இது குவாண்டம் தொழில்நுட்பத்தால் ஏற்படும் பொருளாதார வளர்ச்சியை துரிதப்படுத்தும், குவாண்டம் தொழில்நுட்பங்கள் மற்றும் பயன்பாட்டில் முன்னிலை வகிக்கும் நாடுகளில் ஒன்றாக இந்தியாவை உருவாக்கும்.
சூப்பர்கண்டக்டிங், போட்டோனிக் தொழில்நுட்பம் போன்ற பல்வேறு தளங்களில் 8 ஆண்டுகளில் 50-1000 பிசிக்கல் க்யூபிட்ஸ் உடன் குவாண்டம் கம்ப்யூட்டர்களை உருவாக்குவதை இந்த இயக்கம் இலக்காக கொண்டுள்ளது. இந்தியாவுக்குள் 2000 கி.மீ. தூரத்தில் உள்ள தரை நிலையங்களுக்கிடையே செயற்கைக்கோள் அடிப்படையிலான குவாண்டம் தகவல் தொடர்புகளை கிடைக்கச்செய்யும். இதர நாடுகளுடன் தொலைதூர குவாண்டம் தகவல் தொடர்புகளையும் 2000 கி.மீ. தூரம் வரை நகரங்களுக்கிடையேயான குவாண்டம் தகவல் பரிமாற்றத்தையும் இது கொண்டிருக்கும்.
அணுசக்தி நடைமுறைகளில் உயர்நிலை உணர்திறன் கொண்ட மேக்னோ மீட்டர்களை உருவாக்கவும், துல்லியமான நேரத்திற்கான அணுசக்தி கடிகாரங்களை உருவாக்கவும் இந்த இயக்கம் உதவிசெய்யும். சூப்பர்கண்டக்டர், நவீன செமி கண்டக்டர் வடிவங்கள் போன்ற குவாண்டம் பொருட்களை வடிவமைக்கவும் இது உதவியாக இருக்கும்.
நித்தி ஆயோக்
தமிழ்நாட்டைச் சேர்ந்த ஊக்கம் மிக்க 3 பெண்கள் நித்தி ஆயோக்-இன் ‘இந்தியாவின் மாற்றத்திற்கான பெண்கள்’ விருதுகளைப் பெற்றுள்ளனர்
‘வலிமையும், திறமையும் மிக்க இந்தியா’ என மாற்றத்தை ஏற்படுத்துவதில் பெண்கள் தொடர்ந்து முக்கியப் பங்களிப்பு செய்து வருகின்றனர். பல்வேறு துறைகளில் இத்தகைய பெண்களின் குறிப்பிடத்தக்க சாதனைகளுக்கு அங்கீகாரம் அளிக்கும் வகையில், நித்தி ஆயோக் இந்தியாவின் மாற்றத்திற்கான பெண்கள் விருதுகளை நிறுவியுள்ளது.
இந்த ஆண்டு இந்திய சுதந்திரத்தின் 75-வது ஆண்டுப் பெருவிழாவின் பகுதியாக 75 பெண் சாதனையாளர்களுக்கு இந்த விருதுகள் வழங்கப்பட்டன. இவற்றில் 3 தமிழ்நாட்டைச் சேர்ந்த 3 பெண்கள் விருதுகளைப் பெற்றுள்ளனர்.
- வித்யா சுப்பிரமணியன், சென்னை, வித்யா சுப்பிரமணியன் கல்வி நிறுவனம்
கர்நாடக இசை மற்றும் இதர பாரம்பரிய இந்திய கலைகளை இணையம் வழியாக கற்பிக்கும் பணியில் தம்மை அர்ப்பணித்துக் கொண்டுள்ள வித்யா சுப்பிரமணியன், வீட்டிலிருந்து பணி செய்யும் வாய்ப்புகள் மூலம் சுமார் 100 பெண் கலைஞர்கள் மற்றும் ஆசிரியைகள் திறன் பெற உதவி செய்துள்ளார். வித்யா சுப்பிரமணியன் கல்வி நிறுவனம் இணையவழி கற்பிக்கும் சூழலை ஏற்படுத்தியுள்ளது. இது தற்போது 1500-க்கும் அதிகமான இளம் மாணவர்களைக் கொண்டுள்ளது. இது நீடிக்கவல்ல, சமூக தொழில் நிறுவன மாதிரியில் நடத்தப்படுகிறது. மாணவர்களும், ஆசிரியர்களும் பல்வேறு பின்னணியில் வருகிறார்கள். தனித்துவ தேவை உள்ளவர்கள் கற்பவர்களாக சேர்க்கப்படுகிறார்கள். கட்டணமில்லாத வீடியோ பாடங்கள் மற்றும் டிஜிட்டல் முறையிலான ஒளிபரப்பு மூலம் பல்லாயிரக்கணக்கான இசைப்பிரியர்கள் பயனடைந்துள்ளனர்.
வித்யா சுப்பிரமணியன் கர்நாடக இசையையும், இதர பாரம்பரிய இந்தியக் கலைகளையும் உலகளவில் கொண்டு செல்கிறார். அதே சமயம் வீட்டிலிருந்து வேலை என்ற வாய்ப்புகளை உருவாக்குவதன் மூலம் பெண் கலைஞர்களுக்கு ஊக்கமளித்து வருகிறார்.
- டாக்டர் ரம்யா எஸ்.மூர்த்தி, சென்னை, நிர்மயா இன்னவேஷன்ஸ் பிரைவேட் லிமிடெட்
நாடு முழுவதும் நூற்றுக்கணக்கான சிறார்களுக்கு பணியாற்றி வரும் டாக்டர் ரம்யா 60 சதவீதத்திற்கும் அதிகமானவர்களுக்கு கற்றல் வேகத்தை அளித்து வருகிறார். நிர்மயா இன்னவேஷன்ஸ் என்பது அவரது நிபுணத்துவம் மற்றும் 5 ஆண்டு ஆராய்ச்சியின் விளைவாகும். ஆட்டிசம் பாதித்த மற்றும் பல வகை பாதிப்புள்ள நபர்களுக்கு உதவி செய்ய சுப்ரயோகா என்ற ரோபோ அடிப்படையிலான பயிற்சிக் கருவிகளை நிர்மயா உருவாக்கி உள்ளார். இதன் மூலம் தினசரி வாழ்க்கைச் செயல்பாடுகளுக்கு பயிற்சி அளிப்பதோடு விரைவான கற்றலுக்கும் வகை செய்யப்படுகிறது. இதற்கு கீதா எனும் கருவி பல்வேறு மொழிகளில் வெளியிடப்பட்டுள்ளது.
நிர்மயா என்பதற்கு சமஸ்கிருதத்தில் “மாற்றத்தை உருவாக்குபவர்” என்பது பொருளாகும். இதனை மெய்ப்பிக்கும் வகையில் சிறப்பு தேவைகள் கொண்ட லட்சக்கணக்கான சிறார்களின் முன்னேற்றத்திற்கும், சுதந்திரமான வாழ்க்கைக்கும் உதவி செய்ய முயற்சி செய்து வருகிறார்.
- தேவிபாலா உமாமகேஸ்வரன், சென்னை, பிக்ஃபிக்ஸ் கேட்ஜெட் கேர் எல்எல்பி
தேவிபாலா உமாமகேஸ்வரனால் நிறுவப்பட்ட பிக்ஃபிக்ஸ் கேட்ஜெட் கேர் எல்எல்பி 2012 முதல் செயல்பட்டு வருகிறது. தற்போது பிக்ஃபிக்ஸ் என்பது செல்பேசிகள், மடிக்கணினிகள், மேசைக் கணினிகள், டேப்லட்டுகள் ஆகியவற்றுக்கு குறைந்த செலவில் பழுது நீக்குவதில் முதன்மை நிறுவனமாக உள்ளது. விற்பனைக்குப் பிந்தைய நிலையில் வாடிக்கையாளர்களுக்கு சேவை செய்யும் நிறுவனமாக இது விளங்குகிறது. சிறிய அளவிலான பழுதுபார்ப்பு மையங்கள் மூலம் உத்தரவாதம் வழங்கப்படுகிறது. தங்களின் இணையதளம் மூலம் தொழில்நுட்ப பணியாளர்களுக்கு வேலைவாய்ப்புகளை உருவாக்குவது பிக்ஃபிக்ஸ் கேட்ஜெட் கேர் நிறுவனத்தின் நோக்கமாகும்.
நிதி அமைச்சகம்
ஹிமாச்சல் பிரதேசத்தில் குடிநீர் விநியோகம், சுகாதார சேவைகளை மேம்படுத்த ஆசிய வளர்ச்சி வங்கி 96.3 மில்லியன் டாலர் கடன் வழங்க ஒப்பந்தம் கையெழுத்தானது
ஹிமாச்சல் பிரதேசத்தில் குடிநீர் விநியோகம், சுகாதார சேவைகளை மேம்படுத்த 96.3 மில்லியன் டாலர் கடன் வழங்க ஆசிய வளர்ச்சி வங்கி – இந்திய அரசு இடையே ஒப்பந்தம் கையெழுத்தானது. இந்திய அரசின் சார்பில் பொருளாதார விவகாரத்துறை கூடுதல் செயலர் திரு. ரஜத் குமார் மிஷ்ரா மற்றும் ஆசிய வளர்ச்சி வங்கியின் சார்பில் அதன் இந்திய இயக்குனர் திரு. டேகியோ கோனிஷி ஆகியோர் இந்த ஒப்பந்தத்தில் கையெழுத்திட்டனர்.
இந்த ஒப்பந்தம் 2024 ஆம் ஆண்டுக்குள் அனைத்து வீட்டிற்கும் பாதுகாப்பான குழாய் இணைப்பு குடிநீர் வழங்கும் இந்திய அரசின் ஜல் ஜீவன் இயக்கத்தின் கனவை நிறைவேற்றுவதாக உள்ளது என்று கூடுதல் செயலர் திரு. ரஜத் குமார் மிஷ்ரா தெரிவித்தார்.
இந்த திட்டம் ஹிமாச்சலப் பிரதேச அரசின் ஜல் சக்தி விபாக் மற்றும் கிராமப் பஞ்சாயத்து, உள்ளூர் தண்ணீர் குழுக்களின் தேவையை பூர்த்தி செய்யும். இதன் மூலம் 75800 குடும்பங்கள் பயன் பெறும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1853605
------
(Visitor Counter : 110
சிறப்பு சேவைகள் மற்றும் கட்டுரைகள்
உள்நாட்டிலேயே லித்தியம் அயன் பேட்டரி தயாரிப்புக்கு துணை புரியும் வகையில் ஏஆர்சிஐ- என்ஸ்யூர் ரிலையபில் நிறுவனங்களிடையே ஒப்பந்தம் கையெழுத்து
மின்சார வாகனங்களில் பயன்படுத்தப்படும் லித்தியம் அயன் பேட்டரிகளை உள்நாட்டு தொழில்நுட்பத்திலேயே தயாரிக்க ஆதரவளிக்கும் வகையில், மத்திய அரசின் அறிவியல் & தொழில்நுட்பத்துறைக்கு உட்பட்ட தன்னாட்சி பெற்ற ஆராய்ச்சி நிறுவனமான ஆட்டோமோடிவ் எனர்ஜி மெட்டீரியல்ஸ் இன்டர்நேஷனல்  நிறுவனம், பெங்களூருவைச் சேர்ந்த Nsure Reliable Power Solutions Ltd., உடன் 25-11-2021 அன்று ஒப்பந்தம் செய்து கொண்டுள்ளது. தொழில்நுட்ப பரிமாற்றம் மற்றும் பயிற்சி வழங்க இந்த ஒப்பந்தத்தில் வகை செய்யப்பட்டுள்ளது. மின்சார ஸ்கூட்டர்கள் மற்றும் சூரிய சக்தி தெரு விளக்குகளில் லித்தியம் அயன் பேட்டரி பயன்பாடு வெற்றி பெற்றதையடுத்து இந்த ஒப்பந்தம் மேற்கொள்ளப்பட்டுள்ளது.
நிகழ்ச்சியில் பேசிய ARCI நிறுவனத்தின் நிர்வாகக் குழுத் தலைவர் டாக்டர். அனில் ககோட்கர், இந்த இரு நிறுவனங்களுக்கிடையே கையெழுத்தாகியுள்ள ஒப்பந்தம், பருவநிலை மாற்றம், கரியமில வாயு வெளியேற்றம் தொடர்பான சவால்களை எதிர்கொள்வதில் ஒரு மைல்கல்லாக அமையும் என்றார். நீடித்த பயன்பாட்டிற்கு, உள்நாட்டிலேயே தொழில்நுட்பங்களை உருவாக்க வேண்டியதன் அவசியத்தை வலியுறுத்திய அவர், இது தொடர்பாக ஆராய்ச்சி மற்றும் மேம்பாட்டு ஆய்வகங்கள் மற்றும் தொழிற்சாலைகளிடையே ஒத்துழைப்பு மேற்கொள்வது அவசியமென்றும் குறிப்பிட்டார்.
சென்னையிலுள்ள ARCI மையத்தில் மேற்கொள்ளப்பட்டு வரும் லித்தியம் அயன் பேட்டரி தொழில்நுட்பம் குறித்து, இந்த மையத்தின் தலைவர் டாக்டர். ஆர். பிரகாஷ் விளக்கமாக எடுத்துரைத்தார். இரு நிறுவனங்களையும் சேர்ந்த மூத்த அதிகாரிகள் மற்றும் விஞ்ஞானிகள் இந்த நிகழ்ச்சியின்போது உடன் இருந்தனர்.
PIB Headquarters
வருமான வரித்துறை இருவார கால குறைதீர்ப்பு
தமிழ்நாடு மற்றும் புதுச்சேரி வருமான வரித் து்றை 2018 ஜூன் மாதத்தின் முதல் பதினைந்து தினங்களை  வரி செலுத்துவோரின் நிலுவையில் உள்ள மேல்முறையீடுகள் மற்றும் திருத்தம் செய்யும் விண்ணப்பங்கள் தொடர்பான குறைபாடுகளை கவனிக்க அர்ப்பணிக்கிறது. தமிழகத்திலும் புதுச்சேரி யூனியன் பிரதேசத்திலும் உள்ள அனைத்து அதிகாரிகளும் இந்த குறைபாடுகள் மீது கவனம் செலுத்துவார்கள். வரி செலுத்துவோர் மற்றும்/அல்லது அவர்களது பிரதிநிதிகள் நேரில் சந்தித்து தங்கள் குறைகள் குறித்து விளக்கம் அளிக்க விரும்பினால், இந்த பதினைந்து நாட்களில் பணிநாளின் முதல் பாதி நாள் தங்கள் பகுதிக்கான மதிப்பிடும் அதிகாரிகளை நேரில் சந்திக்கலாம். இந்த வாய்ப்பைப் பயன்படுத்திக் கொண்டு வரி செலுத்துவோர் தங்கள் குறைபாடுகளுக்கு தீர்வு காணலாம்.
(Visitor Counter : 101
மத்திய அமைச்சரவை
இந்திய ரயில்வே பாதுகாப்புப் படையினருக்கு குரூப் ‘ஏ’ அதிகாரிகள் அந்தஸ்தில் பதவி உயர்வும், ஊதிய உயர்வும் வழங்க மத்திய அமைச்சரவை ஒப்புதல்
இந்திய ரயில்வே பாதுகாப்புப் படையினருக்கு குரூப்-ஏ அதிகாரிகள் அந்தஸ்தில் பதவி உயர்வும், ஊதிய உயர்வும் வழங்க பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் ஒப்புதல் அளிக்கப்பட்டது. இதன் மூலம் மூத்த அதிகாரி பதவி உயர்வு பெற்றபின், அடுத்த நிலையில் உள்ளவருக்கு பணியிடம் காலியாக இல்லை என்றாலும், குரூப் ‘ஏ’ பிரிவில் உள்ளவர்களைப் போல் பதவி உயர்வு வழங்குவது 01.01.2006 முதல் முன்தேதியிட்டு அமலுக்கு வரும். அதே போல் மத்திய அரசு ஊழியர் நலன் மற்றும் பயிற்சித்துறை 06.06.2000, 20.04.2009 ஆகிய தேதிகளில் வெளியிட்ட வழிகாட்டு நெறிமுறைகள்படி, மூத்த அதிகாரியின் 30 சதவீத ஊதியம், மேற்குறித்தபடி பதவி உயர்வு பெற்றவருக்கு 06.06.2000 முதல் முன்தேதியிட்டு வழங்கப்படும்.
---
(Visitor Counter : 144
பாதுகாப்பு அமைச்சகம்
வங்கதேச கடற்படை கப்பல் ‘ப்ரோட்டாய்’ மும்பைக்கு வருகை
வங்கதேச கடற்படை கப்பலான ‘ப்ரோட்டாய்’, 2021 பிப்ரவரி 14 மற்றும் 15 ஆகிய தேதிகளில், இரண்டு நாள் பயணமாக மும்பைக்கு வந்தது. கேப்டன் அகமது அமீன் அப்துல்லா தலைமையிலான 137 பேரை கொண்ட இக்கப்பல் மும்பை துறைமுக பொறுப்புக் கழகத்தில் நிறுத்தப்பட்டிருந்தது.
கொவிட்-19 கட்டுப்பாடுகளின் காரணமாக, வழக்கமான சந்திப்புகள், சமூக கூட்டங்கள், பரிமாற்ற பயணங்கள், இரு நாடுகளின் கடற்படையினருக்கிடையேயான விளையாட்டுப் போட்டிகள் ஆகியவை தவிர்க்கப்பட்டன.
வங்க தேசத்தின் பொன்விழா சுதந்திர தினத்தை இரு நாடுகளும் சமீபத்தில் கொண்டாடிய நிலையில், இக்கப்பல் இந்தியா வந்தது குறிப்பிடத்தக்கது. மேலும், 50 ஆண்டு கால சுதந்திரத்தை குறிக்கும் விதமாக, வங்கதேசத்தின் ராணுவ வீரர்களும், ராணுவ இசைக்குழுவினரும் இந்திய குடியரசு தின அணிவகுப்பில் பங்கேற்றனர்.
வங்கதேசம் உருவானதில் இருந்து, இந்தியாவும் வங்கதேசமும் உத்தி சார்ந்த மற்றும் பாதுகாப்பு உறவுகளில் நீண்ட தூரம் முன்னேறியிருக்கின்றன. பரஸ்பர நம்பிக்கையின் காரணமாக இந்த உறவுகள் தொடர்ந்து வலுவடைந்து வருகின்றன.
-----
(Visitor Counter : 158
நிதி அமைச்சகம்
5.09% அரசு பங்கு  2022' விற்பனைக்கான ஏலம் , 'புதிய 10 ஆண்டு அரசுப் பங்கு, 2030' விற்பனைக்கான ஏலம் , 'இந்திய அரசின்  அனுசரிப்பு பங்கு பத்திரம் 2033' இன் விற்பனைக்கான ஏலம் , மற்றும் '7.19% அரசு பங்கு  2060' இன் விற்பனைக்கான ஏலம் 
இந்திய அரசு விலை அடிப்படையிலான ஏலத்தின் மூலம் ரூ .3,000 கோடி  அறிவிக்கப்பட்ட தொகைக்கு  ‘5.09 சதவீத அரசு பங்கு, 2022’ விற்பனையை  ,  விலை அடிப்படையிலான ஏலத்தின் மூலம் அறிவிக்கப்பட்ட தொகையான ரூ .18,000 கோடிக்கு  'புதிய 10 ஆண்டு அரசுப் பங்கு, 2030'  விலை அடிப்படையிலான ஏலத்தின் மூலம் அறிவிக்கப்பட்ட தொகையான ரூ .4,000 கோடிக்கு  ‘இந்திய அரசின் அனுசரிப்புப் பங்குப்பத்திரங்கள், 2033’, மற்றும்  விலை அடிப்படையிலான ஏலத்தின் மூலம் 5,000 கோடி ரூபாய்  அறிவிக்கப்பட்ட தொகைக்கு ‘7.19 சதவீதம் அரசு பங்கு, 2060’ ஆகியவற்றின் விற்பனையை மறுவெளியீடு செய்வதாக அறிவித்துள்ளது. மேற்கண்ட ஒவ்வொரு பத்திரங்களுக்கும் எதிராக ரூ .2,000 கோடி வரை கூடுதல் சந்தாவைத் தக்க வைத்துக்கொள்ள இந்திய அரசுக்கு விருப்பம் இருக்கும். ஏலங்களை இந்திய ரிசர்வ் வங்கி, மும்பை அலுவலகம், கோட்டை, மும்பை, ஜூலை 31, 2020 அன்று  பல விலை முறைகளைப்  பயன்படுத்தி நடத்தப்படும்.
அரசுப் பத்திரங்களை ஏலம் எடுப்பதில் போட்டியிடாத ஏல வசதிக்கான திட்டத்தின் படி பங்குகள் விற்பனையின் அறிவிக்கப்பட்ட தொகையில் 5 சதவீதம் வரை தகுதியான நபர்கள் மற்றும் நிறுவனங்களுக்கு ஒதுக்கப்படும்.
ஜூலை 31, 2020 அன்று இந்திய ரிசர்வ் வங்கியின் மைய வங்கித் தீர்வில்  முறையாக ஏலத்திற்கான மற்றும் போட்டி அல்லாத ஏலங்களை மின்னணு வடிவத்தில் சமர்ப்பிக்க வேண்டும். போட்டி இல்லாத ஏலங்களை காலை 10.30 மணி முதல் காலை 11.00 மணிக்குள்ளாக சமர்ப்பிக்க வேண்டும் மற்றும் போட்டி ஏலங்களை காலை 10.30 மணி முதல் காலை 11.30 மணிக்குள்ளாகவும் சமர்ப்பிக்க வேண்டும்.
ஏலத்தின் முடிவு ஜூலை 31, 2020 அன்று  அறிவிக்கப்படும் மற்றும் வெற்றிகரமாக ஏலம் எடுத்தவர்கள் ஆகஸ்ட் 03, 2020  அன்று அந்தத் தொகையைக் கட்ட வேண்டும்.
இந்திய ரிசர்வ் வங்கி வெளியிட்டுள்ள 'மத்திய அரசு பத்திரப் பரிவர்த்தனைகள் எப்போது வழங்கப்படும்' என்ற வழிகாட்டுதல்களின் படி “ வழங்கப்படும் போது ” வர்த்தகத்திற்கு பங்குகள் தகுதி பெறும். ஜூலை 24, 2018 தேதியிட்ட ரிசர்வ் வங்கியின் சுற்றறிக்கை எண் RBI/2018-19/25 ன் படி அவ்வப்போது திருத்தப்பட்டது.
புவி அறிவியல் அமைச்சகம்
ஆழ்கடல் ஆய்வுத் திட்டம், ரூ. 4077 கோடி மதிப்பில் 5 ஆண்டு காலத்திற்கு மேற்கொள்ளப்படும் : மத்திய அமைச்சர் டாக்டர் ஜிதேந்திர சிங்
மத்திய புவி அறிவியல் அமைச்சகத்தின் ஆழ்கடல் ஆய்வுத் திட்டத்தை ரூ. 4077 கோடி மதிப்பில் 5 ஆண்டு காலத்திற்கு அமல்படுத்த அரசு ஒப்புதல் அளித்துள்ளதாக மத்திய அறிவியல் மற்றும் தொழில்நுட்பம், புவி அறிவியல் துறைகளின் இணை அமைச்சரும் , பிரதமர் அலுவலகம், பணியாளர் நலன், பொதுமக்கள் குறைதீர்ப்பு மற்றும் ஓய்வூதியங்கள், அணுசக்தி மற்றும் விண்வெளி ஆகிய துறைகளின் இணை அமைச்சருமான டாக்டர் ஜிதேந்திர சிங் தெரிவித்துள்ளார். நாடாளுமன்றத்தின் மாநிலங்களவையில் கேள்வி ஒன்றுக்கு எழுத்துப்பூர்வமாக இன்று அவர் அளித்த பதிலில் தெரிவித்துள்ளதாவது: ஆழ்கடல் ஆய்வு என்பது, பல்வேறு அமைச்சகங்கள், பல துறைகள் சார்ந்த திட்டம். ஆழ்கடல் சுரங்கத்திற்கான தொழில்நுட்பங்கள், ஆழ்கடல் கனிம வளங்கள் மற்றும் கடல்சார் உயிரினங்களை ஆராய்வது, ஆழ்கடல் ஆய்வுக்காக ஓர் ஆராய்ச்சிக் கப்பலை கையகப்படுத்துவது, ஆழ்கடல் கண்காணிப்புகள் மற்றும் கடல்சார் உயிரியல் திறன் கட்டமைப்பு ஆகியவற்றுடன், 6000 மீட்டர் ஆழத்திற்கு ஆளில்லா நீர்மூழ்கிக் கப்பலின் வளர்ச்சி அடங்கிய ஆழ்கடல் தொழில்நுட்பத்தின் மேம்பாட்டில் இந்தத் திட்டம் கவனம் செலுத்துகிறது. இந்த இயக்கத்தின் அனைத்து அம்சங்களும் 2021-இல் தொடங்கும்.
வேளாண்- தானியங்கி வானிலை நிலையங்கள்:
நாட்டு மக்களுக்கு, குறிப்பாக விவசாயிகளுக்கு துல்லியமான வானிலை முன்னறிவிப்பை வழங்குவதற்காக வேளாண்- தானியங்கி வானிலை நிலையங்களை அமைப்பதற்கான பணியை இந்திய வானிலை ஆய்வுத் துறை மேற்கொண்டுள்ளது. இந்திய வேளாண் ஆராய்ச்சி கவுன்சிலின் கீழ் செயல்படும் வேளாண் அறிவியல் மையங்களில் உள்ள மாவட்ட வேளாண் வானிலைப் பிரிவுகளில் இந்த நிலையங்கள் அமைக்கப்பட்டு வருகின்றன. கிராம வேளாண் வானிலை சேவையின் கீழ் இயங்கும் வட்டார அளவிலான வேளாண் வானிலை ஆலோசனை சேவைகளை அதிகரிப்பதற்காக, 200 மாவட்ட வேளாண் வானிலைப் பிரிவுகளில் வேளாண்- தானியங்கி வானிலை நிலையங்கள் நிறுவப்பட்டு வருகின்றன.
மாநில வேளாண் பல்கலைக்கழகங்கள் மற்றும் இந்திய வேளாண் ஆராய்ச்சி கவுன்சிலுடன் இணைந்து இந்திய வானிலை ஆய்வுத் துறை மேற்கொண்டு வரும் இந்தத் திட்டம், வானிலை அடிப்படையிலான பயிர்கள் மற்றும் கால்நடை மேலாண்மை உத்திகளால் நாட்டின் விவசாயிகள் பயனடைவதற்கான ஒரு நடவடிக்கையாகும். இந்தத் திட்டத்தின் கீழ், மாவட்ட மற்றும் வட்டார அளவில் வானிலை முன்னறிவிப்புகள் விவசாயிகளுக்கு ஒவ்வொரு செவ்வாய்க்கிழமையும், வெள்ளிக்கிழமையும் அளிக்கப்படும்.
வேளாண் சம்பந்தமான அன்றாட முடிவுகளை விவசாயிகள் எடுப்பதற்கு இந்த வேளாண் வானிலை ஆலோசனைகள் உதவிகரமாக உள்ளன. தற்போது 43.37 மில்லியன் விவசாயிகள், இந்த ஆலோசனைகளை குறுஞ்செய்தி வாயிலாக நேரடியாகப் பெற்று பயனடைகிறார்கள்.
மேலும் விவரங்களுக்கு இந்த ஆங்கில செய்திக் குறிப்புகளைக் காணவும்:
https://www.pib.gov.in/PressReleasePage.aspx?PRID=1741807
https://www.pib.gov.in/PressReleasePage.aspx?PRID=1741806
ரசாயனம் மற்றும் உரங்கள் அமைச்சகம்
கொவிட் -19 இன் பரவலைக் கட்டுப்படுத்த பெரிய அளவிலான தொழில்துறை தர உற்பத்தி மற்றும் நுண்ணுயிர் எதிர்ப்பு முப்பரிமாண முகக்கவசங்களை வணிகமயமாக்குவதற்காக NIPER குவஹாத்தி மற்றும் இந்துஸ்தான் ஆண்டிபயாடிக்ஸ் லிமிடெட் இடையே புரிந்துணர்வு ஒப்பந்தம் கையெழுத்தானது.
தேசிய மருந்து கல்வி மற்றும் ஆராய்ச்சி நிறுவனம்  - குவஹாத்தி, மருந்துகள் துறையின் கீழ் தேசிய முக்கியத்துவம் வாய்ந்த ஒரு முதன்மை நிறுவனம், மத்திய வேதியியல் மற்றும் உரங்கள் அமைச்சகம், ஆகியவற்றுடன் இணைந்து இந்திய அரசு கொவிட்-19 பரிமாற்றத்தின் அபாயகரமான பரவலைத் தவிர்ப்பதற்காக தனிநபர் பாதுகாப்பு உபகரணங்களை  பெரிய அளவில் தயாரிக்க பயனுள்ள பங்களிப்பு மற்றும் தீர்வை வழங்க முடிவு செய்துள்ளது.
இயக்குநர் டாக்டர் யு.எஸ்.என். மூர்த்தி இந்துஸ்தான் ஆண்டிபயாடிக் லிமிடெட் , பிம்ப்ரி, புனே, உடன், அவர்களின் 3D அச்சிடப்பட்ட நுண்ணுயிர் எதிர்ப்பு முககவசங்களை தொழில்துறை தர உற்பத்தி மற்றும் வணிகமயமாக்கல் புரிந்துணர்வு ஒப்பந்தத்தில் கையெழுத்திட்டதாகத் தெரிவித்தார்.
இவை தவிர, புதிய கொரோனா வைரஸின் பரவலைக் கட்டுப்படுத்த 3டி-அச்சிடப்பட்ட பல அடுக்கு நுண்ணுயிர் எதிர்ப்பு முகக்கவசத்தை NIPER-G வடிவமைத்து உருவாக்கியது.. இந்த முகக்கவசத்தின் முதல் அடுக்கு பாக்டீரியா எதிர்ப்பு உறை, இரண்டாவது அடுக்கு சுத்திகரிப்பு அடுக்கு மற்றும் காற்றின் வழி பரவும் நுண்ணுயிர் வெளிப்பாட்டைக் குறைக்கும். மூன்றாவது அடுக்கு கூடுதல் நுண்ணுயிர்த் தாக்குதல்களைத் தடுக்கும் மருத்துவ அடுக்காக இருக்கும்.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
பழங்கால  கார்களுக்கான பதிவு முறைப்படுத்தப்பட்டுள்ளது
பழங்கால வாகனங்களை பாதுகாப்பதற்காக, அதன் பதிவு நடவடிக்கை முறைப்படுத்தப்பட்டுள்ளது என சாலை போக்குவரத்து மற்றும் நெடுஞ்சாலைத்துறை அமைச்சர் திரு நிதின் கட்கரி கூறியுள்ளார்.
இது குறித்து சுட்டுரையில் அவர் விடுத்துள்ள செய்தியில், ‘‘பல மாநிலங்களில் பழங்கால வாகனங்களின் பதிவை ஒழுங்குபடுத்துவதற்கான விதிகள் இல்லாததால், தற்போது கொண்டுவரப்படும் புதிய விதிமுறைகள், தடையற்ற நடவடிக்கையை வழங்கும். அதோடு, இந்த வாகனங்களை ஏற்கனவே பதிவு செய்திருந்தால், அந்த எண்களை தக்கவைத்துக்கொள்ளும் சிறப்பு அம்சங்களும் இதில் உள்ளன. இந்த வாகனங்களின் புதிய பதிவுக்கு “VA” என்ற தனித்துவமான பதிவு குறியீட்டுடன் எண்கள் வழங்கப்படும்.’’ என தெரிவித்துள்ளார்.
பழங்கால வாகனங்களின் பதிவு நடவடிக்கையை முறைப்படுத்துவதற்காக மத்திய சாலை போக்குவரத்து மற்றும் நெடுஞ்சாலை அமைச்சகம் CMVR 1989 விதிகளை திருத்தியுள்ளது. இது இந்தியாவில் பழங்கால வாகனங்களை பாதுகாப்பதையும், ஊக்குவிப்பதையும் நோக்கமாக கொண்டுள்ளது.
சிறம்பம்சங்கள்:
50 ஆண்டுகளுக்கு மேற்பட்ட இருசக்கர / 4 சக்கர வாகனங்கள் ஒரிஜினல் வடிவில் எந்த கணிசமான மாற்றமும் செய்யப்படாமல் பராமரித்து வைத்திருந்தால் அவை வின்டேஜ் வாகனங்கள் என வகைப்படுத்தப்படும்.
இந்த வாகனங்களின் பதிவு / மறுபதிவுக்கு படிவம் 20-ன்படி விண்ணப்பிக்கலாம். அதனுடன் காப்பீடு பாலிசி, கட்டணம், இறக்குமதி வாகனங்களுக்கான நுழைவு ரசீது, இந்தியாவில் ஏற்கனவே பதிவு செய்யப்பட்ட வாகனங்களுக்கு பழைய ஆர்.சி ஆகியவற்றுடன் விண்ணப்பிக்கலாம்.
படிவம் 23ஏ-ன்படி இதற்கான பதிவு சான்றிதழை மாநில பதிவு ஆணையம் 60 நாட்களுக்குள் வழங்கும்.
ஏற்கனவே பதிவு செய்யப்பட்ட வாகனங்கள், ஒரிஜினல் பதிவு அடையாளத்தை வைத்துக் கொள்ளலாம். ஆனாலும், புதிய பதிவுக்கு, பதிவு அடையாளம் “XX VA YY”, என்ற அடிப்படையில் வழங்கப்படும். இதில் XX என்பது மாநில குறியீடு, VA என்பது பழங்கால வாகனம் என்பதையும், YY என்பது இரண்டெழுத்து தொடரையும்,என்பது 0001 முதல் 9999 வரை மாநில பதிவு ஆணையம் ஒதுக்கீடு செய்யும் எண்களாகவும் இருக்கும்.
புதிய பதிவுக்கான கட்டணம் - ரூ.20,000 மற்றும்
அதைத்தொடர்ந்து மறு பதிவுக்கான கட்டணம் - ரூ.5,000.
வின்டேஜ் வாகனங்கள் வழக்கமான / வர்த்தக பயன்பாட்டுக்கு சாலைகளில் இயக்கக்கூடாது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1736506
----
(Visitor Counter : 323
இந்திய போட்டிகள் ஆணையம்
வெர்டுஸா நிறுவனத்தின் 100 சதவீத பங்கு வட்டியை ஆஸ்டின் ஹோல்ட் நிறுவனம், ஜிஐசி முதலீட்டாளர், சிபிபிஐபி முதலீட்டாளர் ஆகியவை இணைந்து பெற்றுக்கொள்ள சிசிஐ ஒப்புதல்
வெர்டுயுஸா நிறுவனத்தின் 100 சதவீத பங்கு வட்டியை ஆஸ்டின் ஹோல்ட் நிறுவனம், ஜிஐசி முதலீட்டாளர், சிபிபிஐபி முதலீட்டாளர் ஆகியவை இணைந்து பெறுவது, அந்த நிறுவனத்தை இணைந்து இயக்குவது குறித்த திட்ட முன்மொழிவுக்கு இந்தியப் போட்டியியல் ஆணையம்  ஒப்புதல் வழங்கியுள்ளது.
இதன்படி வெர்டுஸா நிறுவனத்தின்  100 சதவீத பங்கு வட்டியை ஆசிய பேரிங் தனியார் வர்த்தக பங்கு  , அடாகோ முதலீட்டு தனியார் நிறுவனம் , சிபிபி முதலீட்டு வாரியம் தனியார் நிறுவனம்  ஆகியவை இணைந்து பெறுவது, அந்த நிறுவனத்தை இணைந்து இயக்குவது ஆகியவை தொடர்பாக திட்ட முன்மொழிவு மேற்கொள்ளப்பட்டுள்ளது.
இதுதொடர்பான விரிவான ஆணையை சிசிஐ வெளியிடும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1687847
பிரதமர் அலுவலகம்
கனடாவின் எதிர்க்கட்சித் தலைவர் ஆன்ட்ரூ ஷீர் பிரதமரோடு சந்திப்பு
கனடாவின் கன்சர்வேட்டிவ் கட்சித் தலைவரும். எதிர்கட்சித்தலைவருமான திரு. ஆன்ட்ரூ ஷீர், பிரதமர் திரு.நரேந்திர மோடியை சந்தித்துப் பேசினார்.
2015-ஆம் ஆண்டு கனடாவிற்குத் தாம் சுற்றுப்பயணம் மேற்கொண்ட போது இருநாடுகளுக்கு இடையேயான உறவுகள் யுக்தி சார்ந்த கூட்டாக உயர்ந்ததாகக் கூறிய பிரதமர், பல்வேறு துறைகளில் இருநாடுகளுக்கு இடையேயான ஒத்துழைப்பின் முக்கியத்துவத்தை வலியுறுத்தினார்.
இருநாடுகளுக்கு இடையேயான நட்புறவை மேலும் வளர்ப்பதற்கான தனது பார்வையை பகிர்ந்து கொண்டார் திரு.ஷீர்.
-----
(Visitor Counter : 87